Polisiebeampte in hof vir korrupsieŉ Senior polisiebeampte het in die Johannesburgse landdroshof verskyn nadat hy glo geld van ŉ sakeman geëis het. Kapt. Paul Ramaloko, woordvoerder van die Valke, sê die 53-jarige beampte is op borgtog van R5 000 vrygelaat en sal weer op 25 April in die hof verskyn. Die beampte is Donderdagoggend in hegtenis geneem nadat die sakeman die Valke genader het en beweer het dat die polisiebeampte hom teister en geld van hom eis. Die beampte, wat glo tussen November 2012 en verlede maand R22 000 ontvang het, beweer dat hy veiligheidsdienste aan die sakeman verskaf het. Ramaloko sê die beampte het glo veiligheidsdienste aan die sakeman verskaf nadat laasgenoemde in hegtenis geneem is nadat hy glo ŉ ander man met ŉ vuurwapen aangehou het. Die aanklagte teen die sakeman is egter later teruggetrek.